Nýr skólameistari er bjartsýnn á framtíðina Jón Eggert Bragason , skólameistari við Fjölbrautaskóla Snæfellinga , hefur nú verið við stjórn skólans í röskan mánuð . Að hans sögn þurfti hann að setja sig inn í margt á stuttum tíma en honum líkar vel við starfið . Honum þótti afar auðvelt að koma inn í þetta umhverfi í Grundarfirði en andinn við skólann er mjög afslappaður bæði af hálfu starfsfólksins og nemenda . Jón Eggert var að vinna sem aðstoðarskólameistari við Framhaldsskólann í Mosfellsbæ þar sem Guðbjörg Aðalbergsdóttir er skólameistari , en hann er nú skráður í eins árs leyfi frá þeirri stöðu . Guðbjörg er sem kunnugt er fyrrverandi skólameistari FSN en Framhaldsskólinn í Mosfellsbæ er rekinn undir svipaðri stefnu og skólinn í Grundarfirði . Þar kynntist Jón Eggert hugmyndafræðinni sem unnið er eftir í FSN þannig að hann þekkti aðeins til þegar hann kom til Grundarfjarðar . Aðspurður segist hann ætla að gera það upp við sig eftir að árið er liðið hvort hann komi til með að sækjast eftir áframhaldandi starfi við skólann . En þess má geta að eiginkona hans er komin með atvinnu í Snæfellsbæ næsta haust þannig að þar er komin forsenda til ákvörðunartöku varðandi áframhaldandi veru á Snæfellsnesi .